b'\n_START_ARTICLE_\nLumiaita\n_START_PARAGRAPH_\nLumiaita on vuoden lumiseksi ajaksi jonkin matkan p\xc3\xa4\xc3\xa4h\xc3\xa4n tiest\xc3\xa4 avoimilla paikoilla pystytett\xc3\xa4v\xc3\xa4, yleens\xc3\xa4 tilap\xc3\xa4inen aita, jonka tarkoituksena on v\xc3\xa4hent\xc3\xa4\xc3\xa4 lumen kinostumista tielle. Aita hidastaa tuulen nopeutta paikallisesti ja johtaa n\xc3\xa4in lumen kasautumiseen aidan taakse ja v\xc3\xa4hent\xc3\xa4\xc3\xa4 lumen kasautumista tielle aidan edess\xc3\xa4. Nyky\xc3\xa4\xc3\xa4n lumiaidoista on Suomessa julkisessa tienpidossa paljolti luovuttu kasvaneiden ty\xc3\xb6voimakustannusten ja parantuneen aurauskaluston takia. Etenkin Lapissa ja joillakin yksityisteill\xc3\xa4 niit\xc3\xa4 saatetaan edelleen k\xc3\xa4ytt\xc3\xa4\xc3\xa4, etenkin tuulelle alttiilla paikoilla. Lumiaita voi olla joko kiinte\xc3\xa4 tai se pystytet\xc3\xa4\xc3\xa4n vain talveksi riippuen paikasta. Aiemmin lumiaidat tehtiin puusta. Nyky\xc3\xa4\xc3\xa4n niit\xc3\xa4 valmistetaan my\xc3\xb6s muovista.'